b'\n_START_ARTICLE_\nDet pavelige vitenskapsakademi\n_START_PARAGRAPH_\nDet pavelige vitenskapsakademi (latin: Pontificia Academia Scientiarum) er Vatikanets vitenskapsakademi. Det ble grunnlagt i 1936 av pave Pius XI._NEWLINE_Beskytter av det pavelige vitenskapsakademi er den regjerende pave. Dets m\xc3\xa5lsetting er \xc3\xa5 fremme utviklingen av vitenskapene matematikk, fysikk og naturvitenskapene i sin alminnelighet, og studier av relaterte epistemologiske problemer. _NEWLINE_Akademiet har sitt opphav i Accademia Pontificia dei Nuovi Lincei som ble grunnlagt i 1847, og som i sin tur har en forgjenger i Accademia dei Lincei som ble grunnlagt i 1603 i Roma av den l\xc3\xa6rde romerske fyrste Federico Cesi (1585\xe2\x80\x931630), en ung botanist og naturviter som uts\xc3\xa5 Galileo Galilei til dets president. Accademia dei Lincei finnes fortsatt, men som en fullstendig selvstendig institusjon._NEWLINE_Vitenskapsakademiet er ett av flere pavelige akademier i Vatikanet, og holder hus i Casino di Pio IV i Vatikanhagene. Blant akademiets medlemmer er eller var  Ernest Rutherford, Max Planck, Otto Hahn, Niels Bohr, Charles Hard Townes, Stephen Hawking og Erna M\xc3\xb6ller._NEWLINE_I januar 2011 ble protestanten Werner Arber, Nobelpristaker i medisin i 1978, utsett som den f\xc3\xb8rste ikkekatolikk til ordf\xc3\xb8rende for Det pavelige vitenskapsakademi.'